钦定古今图书集成/理学汇编/学行典/第062卷 > 王阳明集 > 《立志》
## 钦定古今图书集成/理学汇编/学行典/第062卷 > 王阳明集 > 《立志》

志不立，天下无可成之事，虽百工技艺，未有不本于
志者。今学者旷废隳惰，玩岁愒时，而百无所成，皆繇
于志之未立耳。故立志而圣，则圣矣；立志而贤，则贤
矣。志不立，如无舵之舟，无衔之马，漂荡奔逸，终亦何
所底乎？昔人有言：“使为善而父母怒之，兄弟怨之，宗
族乡党贱恶之，如此而不为善，可也。为善则父母爱
之，兄弟悦之，宗族乡党敬信之，何苦而不为善为君
子？使为恶”而父母爱之，兄弟悦之，宗族乡党敬信之，
如此而为恶可也。为恶则父母怒之，兄弟怨之，宗族
乡党贱恶之，何苦而必为恶为小人？诸生念此，亦可
以知所立志矣。